13. schôdza NR SR - 2.deň - B. popoludní
Dátum: 2017-02-16
Poslanec: Fecko, Martin (OĽANO)
Druh vystúpenia: Vystúpenie v rozprave

200. Ďakujem pekne. Pani predsedajúca, pán navrhovateľ, pán spravodajca, kolegyne, kolegovia, vážení hostia. Dovoľte aj mne pár slov k tomuto bodu programu, ktorým je odvolanie nášho premiéra pána Fica. Vyhraj voľby a rob si čo chceš! – toto mi bude rezonovať celý môj život, lebo tam stál pán Paška a tam to povedal bývalý predseda parlamentu. Vyzerá, že je tu vláda kontinuity, takže áno, strana SMER zostavovala vládu a vyzerá, že pokračujú v týchto praktikách. Čo sú voľby? Čo sú voľby? Raz za štyri roky si občania povedia, že 150 najlepších gazdov s ich peniazmi pošlú do parlamentu. Akýchže to posielame a dostávame do parlamentu od 1. 1. 1993, do parlamentu Národnej rady Slovenskej republiky, akých gazdov? Koľko tu muselo byť toho majetku, že ešte aj dnes sa dá kradnúť? Po dvadsiatich – koľkých? – šiestich rokoch? Aký tu musel byť naakumulovaný, aký majetok našich otcov a dedov? Koľko sa tu toho muselo rozkradnúť a ešte furt toho tu je dosť, z čoho by sme mohli kradnúť. Sa pýtam: to sme kde, ľudia boží, kde to sme? Kde to sme? Konštatácia premiéra, resp. ministra k pánu Holjenčíkovi, že sa vymkol z rúk, spod kontroly a robil si, čo chcel, to je čo za konštatácia? Koľko je takých Holjenčíkov ešte? Na koľkých postoch? Aký majú dosah? Na aký majetok štátu? Vážení, to je u mňa katastrofa. A pýtam sa, jak je to možné, že politický nominant by mal inak čítať zákon ako nepolitický nominant? Viete, čo mi na to odpovedali z vládnej strany v minulom volebnom období? Pán poslanec, ako by sme ich odvolávali? A sme doma. U nás odborná kontrola štátu po rezortoch nefunguje. Ako by sme ich odvolávali? Iba politicky. Super! Kolektívna vina, nikto nič. Nie do basy minister, do Bruselu, to je najlepšia odvolacia kontrola, že? Vážení, veď sa preberme konečne! Keď sme dávali tu s kolegom Mičovským zákon o osobnej hmotnej zodpovednosti riaditeľov štátnych podnikov, ktoré ešte nejaké máme, tak ste nás vysmiali, čo to dávame. A to je práve o tom, to je práve o tom. O tej kontrole odbornej, ktorú tu musíme zaviesť, aj o tej zodpovednosti. Ale poďme ďalej. Nebudem sa vracať k tým cenám. Veľa tu už bolo povedané. Ja nie som papagáj, aby som opakoval. Žiaľ, pán premiér, ja musím skonštatovať jedno, že vy prakticky ste už veľa toho nasľubovali, veľa ste toho nasľubovali. Aj počas mojej sedemročnej éry, ktorú mám tú česť byť v parlamente. A spomeniem aj niektoré veci. Už tu boli spomínané. Diaľnica do Prešova. A teraz ju znovu otvárate, že ako bude profil, všetko možné. Dvetisícdesať, pán premiér, 2010, to bol ten termín, ktorý mal byť ukončený. Ako ste sa dostali k vláde v roku 2006? Akým spôsobom? Znovu klamstvo. Frustrovaní občania, ktorí zistili, že Dzurinda ich nechce riešiť, keď skrachovali nebankové subjekty v roku 2002. Teraz je to, 15 rokov bolo vo februári pred týždňom, skrachovali, pýtali pomoc. Áno, pán Fico ako opozičný do roku 2006, povedal, že áno, ideme to riešiť. V roku 2006 dal do volebného programu, že poriešime poškodených občanov nebankových subjektov, BMG Horizont a ďalšie. Koľko, že ste to dostali hlasov, pán premiér? Mali ste okolo 670-tisíc. Viete, koľko bolo poškodených občanov v tomto období, ktorí mali plné zuby Dzurindu, lebo ich neriešil, viete koľko ich bolo? Tristotisíc. Keby tento podvod nebol vtedy urobený, kto by tu vládol? Vážení, kto by tu vládol vtedy? Ako by sa dejiny Slovenska hýbali, ktorým smerom, v úvodzovkách? A na tomto vy ste vstúpili do tej veľkej politiky a stali ste sa vládcami na určitý čas slovenského národa. Áno, je to tak, ale títo ľudia sú tu, títo poškodení a sa pýtajú: jak je to možné, že nás premiér oklamal? Aj vy ste dostali listy asi pred týždňom do schránok. Aj ja som ho dostal. A už trikrát alebo štyrikrát som tu dával zákon o odškodnení. Čo ste mi povedali? Vysmiali ste ma. Tí, čo ste tu boli v minulom volebnom období zo strany SMER, viete, ako to dopadlo. Ale títo ľudia sa vám pripomenú, nebojte sa. Pripomenú sa. To, že časť z nich zomrela, bolo 150 mŕtvych, medzi nimi aj samovraždy, to je realita. Pretože štát na tom naryžoval 230 mil. eur, Slovenská televízia 8 mil. eur. A vysielala to verejnoprávna televízia, nie nejaká komerčná, vážení. A tu je pes zakopaný, že štát naryžoval na tých chudákov, ktorí si mysleli, že štát ich v reklame predsa nemôže vo verejnoprávnom médiu oklamať. A stalo sa. Koruna sa krútila, ľudia dávali, štát oklamal. Pán Fico, nehnevajte sa, to vám neopustím, ani tí ľudia, ktorí ešte žijú a domáhajú sa svojich práv. Najhoršie na všetkom je, že všetko sa robí pri tichosti. Aj teraz. Keby sme neboli povstali, tak všecko v pohode, však nič sa nedeje. Zvýšime o 5, o 8, o 30, o 50, nič sa nedeje. Všecko pri tichosti. Tak sa správa sociálna demokracia? Tak sa správa sociálna demokracia? Už vám to viacerí vyčítali, ja nebudem ich opakovať. Ale ja hovorím jedno: pán premiér, podľa môjho názoru viete, čo je najhorší výsledok pri riadení štátu? A vy ho riadite, vy ho riadite, a nieže polroka, rok, dva. Koľko to volebných období máte za sebou? V roku 2020, keď to dotiahnete až do konca, budete mať polovicu z celej existencie Slovenskej republiky. Budete vládnuť vy. Veď to je doba, ktorá nemá obdobu momentálne. A viete, čo je najhoršie pri tomto riadení? Keď vezmete svojim občanom nádej. Keď im vezmete nádej, že nemajú budúcnosť. A drzo som povedal národ, ktorý vyháňa mladých, nemá budúcnosť. A my ich vyháňame. My ich delene vyháňame a nedávame im naspäť príležitosti, resp. podmienky, aby sa mohli vrátiť. Už to bolo spomínané, koľko tisíc mladých ľudí a občanov sa nám vysťahovalo a, žiaľ, chce sa vrátiť zhruba štvrtina naspäť. Tri štvrtiny sa nám už asi nevrátia a to bude katastrofa. Pán premiér, ja vám budem stále vyčítať a pripomínať, lebo keď ste povedal, že ste mal birmovku pred prezidentskými voľbami, lebo ste chcel chytiť asi aj voličov veriacich, beriem. Vy ste vlastne dospelý kresťan. Museli ste mať krst aj prvé sväté prijímanie. Ste dospelý kresťan a tým pádom uznávate desatoro božích prikázaní a prakticky vy ste dostali toľko talentov, viac už nemôžte, môžete byť ešte prezidentom, áno. V tejto republike ste dostali najviac talentov, v tejto dobe. Za tieto talenty budete raz dávať odpočet a to bude robiť každý. Kto dostal veľa, veľa si od neho bude pýtať. Kto dostal málo, primerane sa bude tomu zodpovedať. Pán premiér, ja vás vyzývam, ako dospelého kresťana, lebo birmovku máte, aby ste sa ako kresťan aj správal. A čo je hlavnou myšlienkou kresťana a veriaceho? Miluj blížneho svojho ako seba samého, že? To znamená, keď vy máte plat niekoľko tisíc, tak sa budete snažiť, aby ten plat malo čo najviac ľudí na Slovensku. A to je starostlivosť o ľudí, ktorú vy máte. To znamená, 5,4 milióna národa slovenského musí vás, by som povedal, že za to dobro, ktoré by ste mu mohli dať, lebo ste mali všetko, aj v minulom volebnom období ste mali všecky rezorty, mali by ste mu dať to, čo si zaslúži. A myslím, že slovenský národ si zaslúži to, aby mal premiéra, ktorý mu bude dávať nádej, aby tu slovenský národ ešte o 30, 50, 100 rokov bol, aby sme sa raz nemuseli hanbiť pred tým najvyšších, keď budeme skladať účty pred našimi predkami, čo sme tu robili v roku 2015, ´13, ´9, ´17. Ďakujem veľmi pekne. Končím to ako stále: žime tak, aby bolo aj chleba, aj neba! Ďakujem pekne.